Finhet

Finheten av en legering er hvilken andel av legeringens vekt som utgjøres av edelt metall (rent gull, rent sølv, rent platina, osv.). Når edle metaller skal anvendes i bruksgjenstander som smykker og mynter, blir de ofte legert, dvs. tilsatt andre metaller, slik at man får et hardere stoff.

Dagens norske finhetsstandard er definert i edelmetalloven og forskrift om varer av edelt metall mv., som tilsvarer liknende lover og bestemmelser for hele EU- og EØS-området.

Følgende finhetsgrader tillates stemplet; tallene angir hvor mange promille av legeringens vekt som er henholdsvis rent gull, rent sølv og rent platina:
 for gull: 999, 916, 750, 585 og 375
 for sølv: 999, 925, 830 og 800
 for platina: 999, 950, 900 og 850

Dette betyr at et gullsmykke må inneholde minst 37,5 vektprosent gull, et sølvsmykke minst 80 vektprosent sølv og et platinasmykke minst 85 vektprosent platina.

Norge fikk en ny lov i 2011, som medfører at flere finhetsgrader er tillatt stemplet i Norge. De nye finhetsgradene er skrevet inn med feit skrift.

Av oversikten ser man at den eneste finheten som alle de tre edle metallene lovlig kan stemples med, er 999.

Om finheten av gull-legeringer brukes også betegnelsen karat. De finhetsgradene som er tillatt stemplet for gull, tilsvarer henholdsvis 24, 22, 18, 14 og 9 karat.

925-sølv kalles sterlingsølv.

Referanser 

Materialvitenskap
Dimensjonsløse størrelser
Gull
Sølv